«Türgi ralli oli kõikidele meie auto komponentidele, kerele, mootorile ja rehvidele, suurte kivide ja kõrgete temperatuuride tõttu väga raske,» sõnas ta ja kinnitas, et Toyota autod ei töötanud rasketes oludes ideaalselt.

«Iga autoga oli väikesi probleeme ning iga meeskond pidi ettevaatlikult sõitma. Ettevaatlikult hooldusalasse sõitmine, koos inseneride ja mehaanikutega auto arendamine, tagasi katsetele sõitmine – nii jõudsime poodiumile.»

Toyoda kiitis ka Tänaku ning teiseks jäänud soomlase Jari-Matti Latvala koostööd.

«Kui Latvala oli laupäevase päeva teisena lõpetanud, ütles ta, et sõidab oma meeskonna ja meeskonnakaaslase nimel. Mul oli väga hea meel sellise tiimitöö tulemust näha,» mainis ta ja lisas, et on eestlaste üle uhke.

«Aga ma pole uhke mitte ainult meie võitjate, Tänaku ja Järveoja üle, vaid kõigi meie meeskonnaliikmete üle, kes andsid endast selle nimel kõik!»